Olunaku Lwakusatu essaawa ziri nnya ez’okumakya. Akasana kaavuddeyo ddala era kaaka okwekutula. Kino kiviiriddeko ebbugumu okubeera eringi nga liri ku ddiguli abiri mu nnya serusiyaasi  newankubadde essaawa zikyali nnyabunya ez’okumakya. Okumanya akasana kagenda kukaalaama nnyo, we zinaawerera ssaawa ttaano ez’okumakya, omusana gujja kubeera ku ddiguli asatu mu emu serusiyasi. N’ennaku endala zonna eza wiiki eno nazo zijja kubeera za kasana akayitirivu wabula nga n’ebire bijja kulabwako ku ggulu.
Eri mmwe bannaffe abali mu bizinensi y’okutunda ebyokunywa nnyongera okubakalaatira okusoosowaza obulamu bw’abantu okusinga okusoosowaza okufuna ensimbi. Nga mu kino mutunde amazzi amafumbe wamu n’eby’okunywa ebirala ebituukana n’omutindo. 
Mu ngeri y’emu era abalunzi mukubirizibwa okubeera obulindaala n’okukwata obulungi amazzi ge mwaterekera ensolo zammwe olw’ensonga nti omusana guno gusuubirwa okukaza enzizi z’amazzi zonna naddala mu bitundu by’e Karamojja. 
Abalimi baffe mwe mbakubiriza muleme kukemebwa kusimba olw’ensonga nti omusana gukyali mungi era gugenda kutwokera ddala okutuusa mu mwezi Gwomunaana wakati ng’enkuba w’esuubirwa okuddamu okulabibwako.